CELEX: 32017D1985
Language: fi
Date: 2017-10-31 00:00:00
Title: Komission täytäntöönpanopäätös (EU) 2017/1985, annettu 31 päivänä lokakuuta 2017, Maltan, Bulgarian ja Puolan lennonvarmistuspalvelujen vuosien 2017, 2018 ja 2019 tavoitteiden tarkistamisen sallimisesta kustannustehokkuuteen liittyvällä suorituskyvyn keskeisellä osa-alueella täytäntöönpanoasetuksen (EU) N:o 390/2013 17 artiklan 1 kohdan mukaisesti (tiedoksiannettu numerolla C(2017) 7121) (ETA:n kannalta merkityksellinen teksti. )

4.11.2017   
            
            
               FI
            
            
               Euroopan unionin virallinen lehti
            
            
               L 287/28
            
         KOMISSION TÄYTÄNTÖÖNPANOPÄÄTÖS (EU) 2017/1985,
   annettu 31 päivänä lokakuuta 2017,
   Maltan, Bulgarian ja Puolan lennonvarmistuspalvelujen vuosien 2017, 2018 ja 2019 tavoitteiden tarkistamisen sallimisesta kustannustehokkuuteen liittyvällä suorituskyvyn keskeisellä osa-alueella täytäntöönpanoasetuksen (EU) N:o 390/2013 17 artiklan 1 kohdan mukaisesti
   
      
         (tiedoksiannettu numerolla C(2017) 7121)
      
   
   (Ainoastaan bulgarian-, englannin-, maltan- ja puolankieliset tekstit ovat todistusvoimaiset)
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon lennonvarmistuspalvelujen ja verkkotoimintojen suorituskyvyn kehittämisjärjestelmästä 3 päivänä toukokuuta 2013 annetun komission täytäntöönpanoasetuksen (EU) N:o 390/2013 (1) ja erityisesti sen 17 artiklan 1 kohdan,
   sekä katsoo seuraavaa:
   
               (1)
            
            
               Euroopan parlamentin ja neuvoston asetuksen (EY) N:o 549/2004 (2) mukaan jäsenvaltioiden on hyväksyttävä kansalliset tai toiminnallisia ilmatilan lohkoja koskevat suunnitelmat, mukaan luettuina sitovat kansalliset tavoitteet tai toiminnallisia ilmatilan lohkoja koskevat tavoitteet, ja varmistettava niiden yhteensopivuus unionin laajuisten suorituskykytavoitteiden kanssa.
            
         
               (2)
            
            
               Komissio hyväksyi täytäntöönpanopäätöksen (EU) 2015/348 (3), jossa muun muassa vahvistetaan, että toiminnallisen ilmatilalohkon BLUEMED suorituskykysuunnitelmaan kuuluvat Maltan, toiminnallisen ilmatilalohkon DANUBE suorituskykysuunnitelmaan kuuluvat Bulgarian ja toiminnallisen ilmatilalohkon BALTIC suorituskykysuunnitelmaan kuuluvat Puolan paikalliset tavoitteet kustannustehokkuuteen liittyvällä suorituskyvyn keskeisellä osa-alueella ovat yhteensopivia toiselle viitejaksolle (2015–2019) vahvistettujen unionin laajuisten suorituskykytavoitteiden kanssa.
            
         
               (3)
            
            
               Malta, Bulgaria ja Puola pyysivät vuonna 2016 täytäntöönpanoasetuksen (EU) N:o 390/2013 17 artiklan 1 kohdan, luettuna yhdessä sen 19 artiklan 2 kohdan kanssa, mukaisesti komissiolta lupaa tarkistaa vuosien 2017, 2018 ja 2019 paikallisia kustannustehokkuustavoitteita. Nämä jäsenvaltiot selittivät, että niiden liikennevirtoihin on kohdistunut muutoksia, jotka johtuvat geopoliittisista kriiseistä, joita ei voitu ennakoida silloin, kun suorituskykysuunnitelmat, jotka sisältävät mainitut tavoitteet ja jotka vaikuttavat näiden tavoitteiden laskemiseen, hyväksyttiin. Bulgaria ja Puola toimittivat lisäksi suorituskyvyn seurantaraportteihin ja lisäasiakirjoihin perustuvaa niiden mielestä pätevää näyttöä siitä, etteivät alkuperäisten tavoitteiden vahvistamisen perustana alun perin olleet oletukset ja perusteet enää pidä paikkaansa.
            
         
               (4)
            
            
               Suorituskyvyn tarkastuselin, jonka tehtävänä on täytäntöönpanoasetuksen (EU) N:o 390/2013 3 artiklan mukaan avustaa komissiota suorituskyvyn kehittämisjärjestelmän täytäntöönpanossa, arvioi näiden kolmen jäsenvaltion toimittamat asiakirjat. Arviointiraportit toimitettiin komissiolle 29 päivänä marraskuuta 2016.
            
         
               (5)
            
            
               Saatujen asiakirjojen arvioinnin perusteella komissio katsoo, että Malta, Bulgaria ja Puola ovat toimittaneet riittävästi näyttöä, joka puoltaa vuosien 2017, 2018 ja 2019 paikallisten kustannustehokkuustavoitteiden tarkistamispyyntöä.
            
         
               (6)
            
            
               Maltan osalta toiminnallisen ilmatilalohkon BLUEMED suorituskykysuunnitelmassa vahvistettu liikenne-ennusteen ja tosiasiallisen liikenteen poikkeamia varten asetettu varoituskynnys saavutettiin ja ylitettiin merkittävästi vuonna 2015. Tosiasiallinen liikenne oli 35,2 prosenttia ennusteita suurempaa vuonna 2015. Itä-länsi-suuntainen liikenne, joka siihen asti, kun Libyan lentotiedotusalue suljettiin, lennettiin Libyan yli, siirtyi Maltan lentotiedotusalueelle. Geopoliittinen tilanne Syyriassa ja Irakissa, turvallisuuskysymykset Siinain niemimaalla ja kapasiteettiongelmat Nikosian ja Ateenan lentotiedotusalueilla johtivat siihen, että liikennevirrat Lähi-idästä ja Lähi-itäänsiirtyivät Maltan lentotiedotusalueelle, mikä lisäsi liikennemäärää. Tästä syystä katsotaan, että varoituskynnyksen saavuttaminen johtui olosuhteista, joita oli mahdotonta ennakoida suorituskykysuunnitelmien hyväksymisajankohtana ja jotka ovat samalla ylitsepääsemättömiä ja Maltasta riippumattomia, ja että täytäntöönpanoasetuksen (EU) N:o 390/2013 17 artiklan 1 kohdan b alakohdan ja 19 artiklan 2 kohdan edellytykset täyttyvät.
            
         
               (7)
            
            
               Myös Bulgarian osalta toiminnallisen ilmatilalohkon DANUBE suorituskykysuunnitelmassa vahvistettu liikenne-ennusteen ja tosiasiallisen liikenteen poikkeamia varten asetettu varoituskynnys saavutettiin vuonna 2015. Tosiasiallinen liikenne oli 22,7 prosenttia ennusteita suurempaa vuonna 2015. Se, että lennonsuunnittelua ei ollut tarjolla suurissa osissa Ukrainan ja Mustanmeren itäistä ilmatilaa, johti merkittäviin muutoksiin liikennevirroissa. Vaikka tämä kriisi tapahtuikin vuonna 2014, se jatkui pitempään ja sen vaikutukset liikenteeseen Bulgarian ilmatilassa ulottuivat pitemmälle kuin alun perin ennustettiin. Liikennevirtoihin Bulgarian ilmatilassa vaikuttivat myös Venäjän federaation ja Turkin välisen liikenteen kysynnän väheneminen sekä vastavuoroiset ylilentokiellot Ukrainassa ja Venäjän federaatiossa rekisteröidyille ilma-aluksille. Tästä syystä katsotaan, että varoituskynnyksen saavuttaminen johtui olosuhteista, joita oli mahdotonta ennakoida suorituskykysuunnitelmien hyväksymisajankohtana ja jotka ovat samalla ylitsepääsemättömiä ja Bulgariasta riippumattomia, ja että täytäntöönpanoasetuksen (EU) N:o 390/2013 17 artiklan 1 kohdan b alakohdan ja 19 artiklan 2 kohdan edellytykset täyttyvät.
            
         
               (8)
            
            
               Toiminnallisen ilmatilalohkon DANUBE suorituskykysuunnitelmassa vahvistetut Bulgarian kustannusoletukset eivät myöskään enää etenkään henkilöstömäärän suhteen pidä paikkaansa, kun otetaan huomioon liikenteen kasvu ja se, että Turkissa avataan uusi lentoasema, minkä vuoksi Bulgarian ilmatilassa on tehtävä muutoksia. Tästä syystä katsotaan, että kustannustehokkuuteen liittyvällä suorituskyvyn keskeisellä osa-alueella alun perin asetettujen tavoitteiden perusteena olevat alkuperäiset tiedot, oletukset ja perusteet eivät enää kustannusten osalta pidä paikkaansa ja täytäntöönpanoasetuksen (EU) N:o 390/2013 17 artiklan 1 kohdan a alakohdan edellytykset täyttyvät.
            
         
               (9)
            
            
               Myös Puolan osalta toiminnallisen ilmatilalohkon BALTIC suorituskykysuunnitelmassa vahvistettu liikenne-ennusteen ja tosiasiallisen liikenteen poikkeamia varten asetettu varoituskynnys saavutettiin vuonna 2015. Tosiasiallinen liikenne oli 11,1 prosenttia ennusteita vähäisempää vuonna 2015. Se, että lennonsuunnittelua ei ollut tarjolla suurissa osissa Ukrainan ja Mustanmeren itäistä ilmatilaa, johti merkittäviin muutoksiin liikennevirroissa. Vaikka tämä kriisi tapahtuikin vuonna 2014, se jatkui pitempään ja sen vaikutukset liikenteeseen Puolan ilmatilassa ulottuivat pitemmälle kuin alun perin ennustettiin. Liikennevirtoihin Puolan ilmatilassa vaikuttivat myös Venäjälle suuntautuvan ja Venäjältä tulevan liikenteen väheneminen yleisesti ja Venäjän federaation ja Turkin välisen liikenteen kysynnän väheneminen erityisesti sekä vastavuoroiset ylilentokiellot Ukrainassa ja Venäjän federaatiossa rekisteröidyille ilma-aluksille. Tästä syystä katsotaan, että varoituskynnyksen saavuttaminen johtui olosuhteista, joita oli mahdotonta ennakoida suorituskykysuunnitelmien hyväksymisajankohtana ja jotka ovat samalla ylitsepääsemättömiä ja Puolasta riippumattomia, ja että täytäntöönpanoasetuksen (EU) N:o 390/2013 17 artiklan 1 kohdan b alakohdan ja 19 artiklan 2 kohdan edellytykset täyttyvät.
            
         
               (10)
            
            
               Toiminnallisen ilmatilalohkon BALTIC suorituskykysuunnitelmassa vahvistetut, Puolan esittämät kustannusoletukset olivat lisäksi vääriä. Väärät kustannusoletukset liittyivät pääasiassa toimintakustannuksiin, erityisesti henkilöstökustannuksiin, sekä sellaisiin merkittäviin hankkeisiin sisältyviin investointeihin, pääoma- ja poistokustannukset mukaan luettuina, jotka liittyvät ilmatilan uudelleenjärjestelyyn ja sektorijakoon sekä tarpeeseen parantaa turvallisuudenhallintaa ja varmistaa turvallisuustasoa koskevien tavoitteiden saavuttaminen tulevaisuudessa. Tästä syystä katsotaan, että kustannustehokkuuteen liittyvällä suorituskyvyn keskeisellä osa-alueella alun perin asetettujen tavoitteiden perusteena olevat alkuperäiset tiedot, oletukset ja perusteet eivät enää kustannusten osalta pidä paikkaansa ja täytäntöönpanoasetuksen (EU) N:o 390/2013 17 artiklan 1 kohdan a alakohdan edellytykset täyttyvät.
            
         
               (11)
            
            
               Tästä syystä Maltalle, Bulgarialle ja Puolalle olisi annettava lupa tarkistaa paikallisia tavoitteitaan kustannustehokkuuteen liittyvällä suorituskyvyn keskeisellä osa-alueella sikäli kuin se on tarpeen, kun otetaan huomioon varoituskynnyksen saavuttamiseen johtaneet olosuhteet ja näyttö siitä, etteivät alun perin asetettujen tavoitteiden perusteena olevat alkuperäiset tiedot, oletukset ja perusteet enää pidä paikkaansa.
            
         
               (12)
            
            
               Täytäntöönpanoasetuksen (EU) N:o 390/2013 mukaisesti saatuaan komissiolta luvan asiaa koskevien tavoitteiden tarkistamiseen asianomaiset jäsenvaltiot voivat tarkistaa näitä tavoitteita ja toimittaa niihin perustuvat muutetut suorituskykysuunnitelmat, jotta komissio voi arvioida, ovatko ne yhteensopivia toiselle viitejaksolle vahvistettujen unionin laajuisten suorituskykytavoitteiden kanssa.
            
         
               (13)
            
            
               Tässä päätöksessä säädetyt toimenpiteet ovat yhtenäisen ilmatilan komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Bulgaria, Malta ja Puola voivat tarkistaa toiminnallisten ilmatilalohkojen DANUBE, BLUEMED ja BALTIC suorituskykysuunnitelmissa vahvistettuja vuosien 2017, 2018 ja 2019 paikallisia tavoitteitaan kustannustehokkuuteen liittyvällä suorituskyvyn keskeisellä osa-alueella.
   2 artikla
   Tämä päätös on osoitettu Bulgarian tasavallalle, Maltan tasavallalle ja Puolan tasavallalle.
   
      Tehty Brysselissä 31 päivänä lokakuuta 2017.
      
         
            Komission puolesta
         
         Violeta BULC
         
            Komission jäsen
         
      
   
   
      (1)  EUVL L 128, 9.5.2013, s. 1.
   
      (2)  Euroopan parlamentin ja neuvoston asetus (EY) N:o 549/2004, annettu 10 päivänä maaliskuuta 2004, yhtenäisen eurooppalaisen ilmatilan toteuttamisen puitteista (puiteasetus) (EUVL L 96, 31.3.2004, s. 1).
   
      (3)  Komission täytäntöönpanopäätös (EU) 2015/348, annettu 2 päivänä maaliskuuta 2015, tiettyjen Euroopan parlamentin ja neuvoston asetuksen (EY) N:o 549/2004 mukaisesti esitettyihin kansallisiin tai toiminnallisia ilmatilan lohkoja koskeviin suunnitelmien sisältyvien tavoitteiden yhteensopivuudesta toiselle viitejaksolle vahvistettujen unionin laajuisten suorituskykytavoitteiden kanssa (EUVL L 60, 4.3.2015, s. 55).